《樊城感旧》
清代·郑珍

忆我丙戌年，春风三月时。驻马樊仲国，渡江恣盘嬉。

背载双葫芦，笑杀襄阳儿。兴到即野饮，菜花迷大堤。

寻碑万山顶，访古习郁池。晓探鹿门去，晚度檀溪归。

落日三板船，快泻青琉璃。苍苍渔梁渡，馀映依山陂。

同袍两三人，今或宰木累。当年仲宣楼，为我作生期。

城头一挥笔，顷刻千字诗。瓠落秖无用，成就苍髯髭。

风雪满天地，江山寂如遗。残檠照颜色，小火不上衣。

岂独□倦意，伤怀空自知。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。